১৯৫৯ সালে ভর্তি হন মুলাদী মাহমুদ জান পাইলট স্কুলে, ষষ্ঠ শ্রেণিতে। নতুন স্কুল, নতুন ক্লাসে শুরু হয় নতুন জীবন। প্রতি ক্লাসে প্রথম স্থান পেয়ে তিনি শিক্ষক-অভিভাবকদের স্নেহ-আদর পেয়েছেন। গ্রামের মানুষের ভালোবাসা তাঁকে আকৃষ্ট করেছিল বেশি। সেই সঙ্গে নিজেকেও দাঁড় করিয়েছিলেন মানুষের সুখ-দুঃখের পাশে। গাছপালা-ফুল-পাখি নিয়ে গ্রামের চিরসবুজ প্রকৃতির ছবি গেঁথেছিলেন নিজের বুকে। যেন নিজেকেই শুনিয়েছিলেন রবীন্দ্রনাথের গান, ‘ও আমার দেশের মাটি, তোমার পরে ঠেকাই মাথা...’। ১৯৬৪ সালে মাহমুদ জান পাইলট হাইস্কুল থেকে পাস করলেন মাধ্যমিক পরীক্ষা।